CELEX: 32011H0921(01)
Language: ro
Date: 2011-09-16 00:00:00
Title: Recomandarea Comisiei din 16 septembrie 2011 privind inițiativa de programare în comun a cercetării „Mări și oceane productive și sănătoase”

21.9.2011   
            
            
               RO
            
            
               Jurnalul Oficial al Uniunii Europene
            
            
               C 276/1
            
         RECOMANDAREA COMISIEI
   din 16 septembrie 2011
   privind inițiativa de programare în comun a cercetării „Mări și oceane productive și sănătoase”
   2011/C 276/01
   COMISIA EUROPEANĂ,
   având în vedere Tratatul privind funcționarea Uniunii Europene, în special articolul 181,
   întrucât:
   
               (1)
            
            
               Europa deține 89 000 km de coastă (1) de-a lungul a două oceane și patru mări, iar regiunile costiere ale UE însumează aproximativ 40 % din PIB-ul și populația UE (2), având o contribuție extrem de importantă în sectoare economice cheie, precum transportul și comerțul maritime, bioeconomia, energia și turismul marine.
            
         
               (2)
            
            
               În comunicarea sa din 10 octombrie 2007 privind „O politică maritimă integrată pentru Uniunea Europeană” (3), Comisia afirmă că o politică maritimă integrată va spori capacitatea Europei de a face față provocărilor legate de globalizare și competitivitate, de schimbările climatice, de degradarea mediului marin, de siguranța și securitatea maritime, precum și de siguranța și durabilitatea energetice. În comunicare se indică, de asemenea, că o astfel de politică trebuie să se bazeze pe excelență în domeniul cercetării, tehnologiei și inovării marine.
            
         
               (3)
            
            
               Obiectivul Directivei 2008/56/CE a Parlamentului European și a Consiliului din 17 iunie 2008 de instituire a unui cadru de acțiune comunitară în domeniul politicii privind mediul marin (Directiva-cadru „Strategia pentru mediul marin”) (4), care aplică abordarea ecosistemică a managementului activităților umane, este ca apele marine să ajungă sau să se mențină la un nivel bun al stării mediului, care să permită existența unor oceane și mări diverse și dinamice din punct de vedere ecologic, curate, sănătoase și productive. În directiva respectivă, care urmărește să asigure pilonul de mediu al viitoarei politici maritime a Uniunii, se afirmă, de asemenea, că, la nivel comunitar, sprijinul acordat cercetărilor asociate ar trebui să fie reflectat în permanență prin politici de cercetare-dezvoltare.
            
         
               (4)
            
            
               Comunicarea Comisiei din 3 martie 2010„Europa 2020 – O strategie europeană pentru o creștere inteligentă, durabilă și favorabilă incluziunii” (5) afirmă că Uniunea trebuie să valorifice îndeosebi contribuția politicilor maritime ale UE pentru a-și atinge obiectivele referitoare la reducerea emisiilor și la biodiversitate, a combate schimbările climatice, a preveni dezastrele și a reacționa în cazul în care acestea intervin, a utiliza mai eficient resursele și a contribui la creșterea gradului de securitate alimentară la nivel mondial.
            
         
               (5)
            
            
               Comunicarea Comisiei din 3 septembrie 2008„O strategie europeană de cercetare marină și maritimă: un cadru coerent al Spațiului European de Cercetare în sprijinul utilizării sustenabile a oceanelor și mărilor” (6) vizează obiectivul unei programări în comun a cercetării marine și maritime, dacă acest lucru este justificat și sprijinit de statele membre respective și dacă este conform cu principiile și mecanismele stabilite în Comunicarea Comisiei pe această temă din 15 iulie 2008„Către o programare în comun a cercetării: a conlucra pentru a face față mai eficient provocărilor comune” (7).
            
         
               (6)
            
            
               La reuniunea sa din 26 mai 2010, Consiliul Competitivitate a recunoscut inițiativa „Mări și oceane productive și sănătoase” ca fiind un domeniu în care programarea în comun ar oferi o valoare adăugată substanțială eforturilor actuale fragmentate ale statelor membre în domeniul cercetării (8). În consecință, Consiliul a adoptat concluzii în care se recunoaște necesitatea de a lansa o inițiativă de programare în comun în acest domeniu, Comisia fiind invitată să contribuie la pregătirea acesteia. Consiliul a reafirmat, de asemenea, că programarea în comun este un proces condus de statele membre, iar Comisia are rolul de a facilita acest proces. Analiza activităților naționale de cercetare, prezentată în documentul de lucru al serviciilor, confirmă că este nevoie de o mai bună coordonare pentru a crește eficacitatea și impactul cercetării, precum și pentru a evita duplicarea prin elaborarea unei agende strategice comune de cercetare.
            
         
               (7)
            
            
               Țările participante și-au confirmat participarea la această inițiativă de programare în comun trimițând scrisori oficiale de angajament.
            
         
               (8)
            
            
               Programarea în comun a cercetării pe probleme marine și maritime ar duce la coordonarea cercetării în domeniul respectiv, contribuind în mod semnificativ la crearea unui spațiu european de cercetare operațional pentru mări și oceane, permițând utilizarea sustenabilă a resurselor existente și neexploatate ale acestora, consolidând rolul de lider al Europei și competitivitatea industriilor maritime, protejând, totodată, mediul marin și permițând adaptarea la efectele schimbărilor climatice.
            
         
               (9)
            
            
               Pentru atingerea țintelor stabilite prin prezenta recomandare, statele membre ar trebui să coopereze cu Comisia la analizarea unor eventuale inițiative ale Comisiei de a sprijini statele membre la întocmirea și punerea în practică a agendei strategice de cercetare.
            
         
               (10)
            
            
               Pentru ca Comisia să poată raporta Parlamentului European și Consiliului, statele membre ar trebui să raporteze periodic Comisiei progresele realizate în privința acestei inițiative de programare în comun,
            
         ADOPTĂ PREZENTA RECOMANDARE:
   
               1.
            
            
               Statele membre sunt încurajate să își actualizeze, după necesități, viziunea comună despre modul în care cooperarea și coordonarea în domeniul cercetării la nivelul Uniunii pot contribui la îndeplinirea obiectivului de a menține mările și oceanele sănătoase și productive și de a valorifica la maximum oportunitățile pe care le oferă acestea (9).
            
         
               2.
            
            
               Statele membre sunt încurajate să adopte o agendă strategică comună de cercetare în care să stabilească nevoile și obiectivele de cercetare pe termen mediu și lung în domeniul cercetării referitoare la mări și oceane. Agenda strategică de cercetare trebuie să includă un plan de punere în aplicare care să stabilească prioritățile și termenele și să precizeze acțiunile, instrumentele și resursele necesare pentru punerea sa în practică.
            
         
               3.
            
            
               Statele membre sunt încurajate să includă următoarele acțiuni ca parte din agenda strategică de cercetare și din planul de punere în aplicare:
               
                           (a)
                        
                        
                           finalizarea identificării și a schimbului de informații despre programele, activitățile și capacitățile de cercetare naționale pertinente;
                        
                     
                           (b)
                        
                        
                           consolidarea capacităților comune de analiză prospectivă și de evaluare tehnologică;
                        
                     
                           (c)
                        
                        
                           efectuarea unui schimb de informații, resurse, bune practici, metodologii și orientări;
                        
                     
                           (d)
                        
                        
                           identificarea domeniilor sau a activităților de cercetare care ar beneficia de avantajele coordonării sau, dacă este cazul, de cereri comune de propuneri sau de utilizarea în comun a resurselor;
                        
                     
                           (e)
                        
                        
                           definirea modalităților pentru cercetarea care urmează a fi efectuată în comun în domeniile enumerate la litera (d);
                        
                     
                           (f)
                        
                        
                           punerea la dispoziție spre a fi folosite în comun, dacă este cazul, a infrastructurilor de cercetare existente sau crearea într-un mod coordonat de structuri noi, precum infrastructuri de observare marină, și elaborarea de modele și aplicații pentru nevoile identificate;
                        
                     
                           (g)
                        
                        
                           încurajarea unei colaborări mai bune între sectoarele public și privat și a inovării deschise între diversele activități de cercetare și sectoare economice în ceea ce privește observarea marină, resursele marine și activitățile maritime;
                        
                     
                           (h)
                        
                        
                           promovarea abordărilor interdisciplinare și stimularea schimburilor și a interacțiunilor în sectoarele marin și maritim;
                        
                     
                           (i)
                        
                        
                           elaborarea unor interfețe științifice/politice adecvate cu privire la aspecte pertinente, precum punerea în aplicare a Directivei 2008/56/CE și a amenajării spațiului maritim ca obiectiv esențial al comunicării privind „O politică maritimă integrată pentru Uniunea Europeană”.
                        
                     
         
               4.
            
            
               Statele membre sunt încurajate să instituie o structură comună eficientă de gestionare în domeniul cercetării referitoare la mări și oceane, cu mandatul de a stabili condiții, reguli și proceduri comune de cooperare și coordonare și de a monitoriza punerea în practică a agendei strategice de cercetare.
            
         
               5.
            
            
               Statele membre sunt încurajate să pună în practică în comun agenda strategică de cercetare, inclusiv prin intermediul programelor lor naționale de cercetare sau al altor activități de cercetare naționale, în conformitate cu orientările pentru Condițiile-cadru referitoare la programarea în comun elaborate de Grupul la nivel înalt pentru programarea în comun din cadrul Consiliului (10).
            
         
               6.
            
            
               Statele membre sunt încurajate să coopereze cu Comisia în vederea analizării posibilelor inițiative de a sprijini statele membre în întocmirea și punerea în practică a agendei strategice de cercetare și de a coordona programele comune cu alte inițiative ale Uniunii în acest domeniu, în special Rețelele spațiului european de cercetare axate pe cercetarea marină și maritimă și Programul comun de cercetare și dezvoltare la Marea Baltică (BONUS).
            
         
               7.
            
            
               Statele membre sunt încurajate să raporteze periodic Comisiei, prin rapoarte intermediare anuale, progresul înregistrat în privința acestei inițiative de programare în comun.
            
         
      Adoptată la Bruxelles, 16 septembrie 2011.
      
         
            Pentru Comisie
         
         Máire GEOGHEGAN-QUINN
         
            Membru al Comisiei
         
      
   
   
      (1)  „Punerea în aplicare a Directivei Habitate în zonele marine și costiere”, Comisia Europeană, 1998, ISBN: 92-828-4276-2.
   
      (2)  Eurostat Statistics in focus, 38/2010, Portrait of EU coastal regions (Statisticile Eurostat pe scurt, 38/2010, Prezentarea regiunilor costiere ale UE).
   
      (3)  COM(2007) 574 final.
   
      (4)  JO L 164, 25.6.2008, p. 19.
   
      (5)  COM(2010) 2020.
   
      (6)  COM(2008) 534.
   
      (7)  COM(2008) 468.
   
      (8)  10246/10.
   
      (9)  http://www.jpi-oceans.eu
   
      (10)  ERC-GPC 1311/10. Joint Programming in research 2008-2010 and beyond – Report of the High Level Group on Joint Programming to the Council of 12 November 2010 – Annex II (Programarea în comun a cercetării pentru 2008-2010 și ulterior – Raportul către Consiliu al Grupului la nivel înalt pentru programarea în comun a cercetării din 12 noiembrie 2010 – anexa II).